ВУКОСАВА ВУКА ВЕЛИМИРОВИЋ

Септембра месеца прошле године одржана је у Малој сали Уметничког павиљона ''Цвијета Зузорић'' на Малом Калемегдану у Београду изложба посвећена Вукосави Вуки Велимировић. Осим доста скромне изложбе коју је чинио мањи број слика, доминирала су вајарска дела, где су преовладавале фигуре малих формата, читав низ дивних , љупких дечијих портрета. Поред аудиовизуелне презентације из које се могло чути и видети много тога, постојала је и строго графичка презентација, прави цуррицулум витае, коме сам посветила дужну пажњу, додајући неке мале, али важне, податке које сам већ знала.

Рођена је 1888. године у Пироту у породици проте Милоша Велимировића. По завршеном основном образовању породица се очевим премештајем сели 1911. године у Београд у коме Вука завршава Уметничку занатску школу уз наставу угледних уметника тога доба- графичара Љубе Ивановића, сликара Марка Мурата и вајара Ђорђа Јовановића.

Животопис, у виду подугачке шлајфне дословце је изгледао овако : Године 1914. селе се у Куршумлију--1918. враћа се у Београд на извесно време, (без икаквих других података)-- 1919, после И светског рата одлази у Париз где студира на чувеној Ацадемие де Беауx Арте -- 1921. године шаље рад за изложбу “Ладе” -- 1922. као члан УЛУС-а ради пет статуа, симболичких фигура за Врачарску банку, некадашњу палату знамените породице Вељковић, палату коју је донедавно користила Турска амбасада -- 1923. награђена наградом Ментион Хонорабле (похвална оцена)-- 1924. Рим --1924-1929 у готово сталној кореспондецији са Урошем Предићем --1925. Шпанија--1926. разводи се од француског грофа Лисјена де ла Мартинерија--1927. слика ''Бабакај'' и одлази у Цариград -- 1928. излаже у Паризу -- 1929,1930, 1931, Гранд палаис-- 1932, 1935, 1938, ‘’Цвијета Зузорић‘’ -- 1939, 1940. опрашта се са Паризом и припрема селидбу у Београд--Враћа се 1951. –1952- 60. редовно излаже у УЛУС-у и ''Цвијети Зузорић''.

У Риму се усавршавала на Ацадемиа де ла Гранде Цхаумиер и атељеу Естона Ферарија када је израдила бисту италијанског баритона Матеаса Батистинија што ће за њу бити отскочна даска за почетак њене сјајне вајарске каријере.

Повратком у Париз, настањена у Авенуе ду Маине 64, где и ствара своја дела, ради портрете политичара, адвоката, а међу угледним Србима портретише југословенског министра Мирослава Стајаковића и Ђорђа Вајферта, излаже на Словенској изложби и у Салону независних. Али се ипак посвећује скулптури, историјским темама, скулптурама Мајке Југовића, Јелене Бранковић, Милице Хребељановић, Јелене Анжујске, Симониде и многих знаменитих женских историјских личности... а све у жељи и на корист будућим поколењима, тако да је иза себе оставила око 150 радова: скулптура,слика, цртежа, ликовних критика, песама, дечије поезије.

Њена непрестана путовања нису била пука путовања већ упознавања земаља, амбијената и људи. У којима би такође стварала. У Француској би на пример портретисала руску емигарацију, француско племство, уметнике од Шаљапина до Жозефине Бекер, у Шпанији бројне маркизе и интелектуалце, док је на позив оснивача модерне Турске Мустафе Кемала Ататурка урадила његов портрет, док договор о споменику Републици Турској није реализован. Да не помињемо нобеловца Рабиндранат Тагоре који је са њом био у великом пријатељству.

Вратимо се 1918. години и Крушевцу у коме њено име, али силом прилика за кратко, почиње нешто да значи. Секретар Кригскоманде крајем 1917. године позвао је све професоре који су се у време окупације нашли у Крушевцу и прочитао одлуку Гувернемана о отварању потпуне Реалне гимназије у Крушевцу (било је то практично спајање Приватне женске реалне и Општинске ралне Гимназије). Том приликом је постављен директор Гимназије са задатком да предложи све професоре и наставнике, док је Гувернеман поставио Мађаре за инспектора школе и два професора мађарског језика. Међу постављеним професорима, за предмет Вештине предложио је Карла Маћејку и “студенткињу сликарске академије Вукосаву Велимировић”. Као наставник предавала је цртање и лепо писање. Редован рад у Гимназији започео је тек 1. марта 1918. године, а завршио се 31. јула исте године. То је значило да је школска година трајала само пет месеци, што је најкраћа школска година у историји ове времешне, 154. година старе Гимназије.

Вредно је истаћи да је ова уметница, будуће блиставе каријере и узбудљиве биографије, нешто више од пола године била суграђанка крушевачке вароши, да је своје прве педагошко-професионалне кораке учинила у овдашњој Гимназији, да је наравно, много касније, урадила, међу инима и царицу Милицу . Она је вероватно већ ту, тек на почетку каријере и стваралаштва, била свесна своје даровитости, борбености и спремности и имала визије у ком смеру ићи даље. И ишла је. У њеном уметничком опусу, у сликарству у коме су портрети били на првом месту, доминирала је као ретко талентована и изванредна уметница. А догодило се да је њено невероватно сликарско умеће, победило вајарство, у то време чак и можда нетипично женско стваралаштво. Она није била само вајарка, **она је била прва** **српска вајарка** која је смело корачала испред свог времена, рушила предрасуде и померала границе времена у коме је живела посвећујући се историским темама, алегоријским фигурама, фасадним и рељефним скулптурама.

Иако прва у много чему, а потпуно заборављена, појавила се коначно у свој својој величини у српској јавности после скоро читавог века, тачније после 98 година активног и маестралног уметничког рада.

Преминула је 1965. године и сахрањна у породичној гробници Велимировића на Новом гробљу у Београду. Гробницу је саградио чувени Бертоти на којој је Вука израдила рељефе својих родитеља.

Радмила МИШИЋ